Ryby, ktoré uhynuli v stredu podvečer v rieke Smrečianka pretekajúcej liptovskomikulášskou mestskou časťou Okoličné, s veľkou pravdepodobnosťou usmrtila betonárska zmes. Stavbári ju použili na vytvorenie ochranného obalu pre plynové potrubie, ktoré uložili do koryta rieky.
Z dnešného vyšetrovania Slovenskej inšpekcie životného prostredia v Žiline vyplýva, že voda odplavila časť nezatvrdnutej zmesi, ktorá znečistila vodu a usmrtila živé organizmy v toku, uviedol pre TASR predseda Mestskej organizácie Slovenského rybárskeho zväzu v Liptovskom Mikuláši Ján Čáni. Podľa Čániho rybárom vznikla škoda za niekoľko desiatok tisíc korún. Celkove ju vyčísli až súdny znalec. V riečke zahynuli malé rybky, najmä pstruh riečny a lipeň. "Takmer všetok život vyhasol po havárii na asi 1,5 km dlhom úseku potoka Smrečianka," povedal Čáni. Ako dodal, stavbári tvrdili, že betonárska zmes je ekologicky neškodná a pri takýchto prácach ju bežne používajú. Podľa nich znečistenie toku zapríčinila nízka hladina vody. Bola vysoká asi 10 cm a odplavený betón sa nedokázal zriediť vo vode, dodal Čáni.